钦定古今图书集成/明伦汇编/官常典/第734卷 > 闵本 拜住
## 钦定古今图书集成/明伦汇编/官常典/第734卷 > 闵本 拜住

按《元史忠义传》：“本字宗先，河内人。性刚正敏给，而刻
志于学。早岁得推择为礼部令史。御史大夫不花奇
本之才，辟以为掾，平反冤狱，甚有声，擢御史台照磨。
顷之，迁枢密院都事，拜监察御史，迁中书左司都事，
五转为吏部尚书，移刑、户二部，皆以能见称。本素贫，
且有目疾，尝上章乞谢事，不允，诏授集贤侍讲学士。”
大明兵薄京师，本谓其妻程氏曰：“国事至此，吾知之
久矣。愧不能立功补报，敢爱六尺躯苟活哉！”程氏曰：
“君能死忠，我尚有爱于君乎？”本乃朝服，与程氏北向
再拜，大书于屋壁曰：“元中奉大夫、集贤侍讲学士闵
本死。”遂各缢焉。二女：长真真，次女。女见本死，呼天号
泣，亦自缢于其傍。有拜住者，康里人也，字闻善，以材
累官至翰林国史院都事，为太子司经。兵至，拜住谓
家人曰：“‘吾始祖海蓝伯封河东公者，与太祖同事王
可汗。太祖取王可汗收诸部落，吾祖引数十骑驰西
北方’。太祖使人追问之曰：‘昔者与皇帝同事王可汗，
王可汗今已灭，欲为之报仇，则帝乃天命；欲改事帝，
则吾心有所不忍。故避之于远地，以没吾生耳。此吾
祖之言也。且吾祖生朔漠，其言尚如此。今吾生长中
原，读书国学，而可不知大义乎？况吾祖上世受国厚
恩，至吾又食禄。今其国破，尚忍见之？与其苟生，不如
死’。”遂赴井死。其家人瘗之舍东，悉以其书籍焚之为
殉云。